《杂感诗 其一》
清代·涂天相

兀坐空堂中，万籁俱寂寞。嗒然丧我形，天地同廖廓。

微飙鸣窗罅，入耳神已觉。东西揣方隅，高下胡起落。

此心遂不静，纷然万念作。欻起立窗前，飘风卷积箨。

触目感时序，忽忽转不乐。可知物交物，牵引如绎络。

苟无大常存，动静都无著。咄哉隐几翁，槁灰焉可托。

作者简介：（?—1739）湖北孝感人，字燮庵，号存斋，一号迂叟。康熙四十二年进士，官至工部尚书。有《谨庸斋札记》、《守待录》、《存斋闲话》、《静用堂偶编》。